### 4.      Godkendelse af proces for udarbejdelse af Udviklingsstrategi 2019

**Åbent**

Sagsnr.: 326-2018-25444       J.nr.: 01.02.03           Dokumentnr.:
326-2018-241680

**Sagstype**

Beslutning.

**Resume og sagens baggrund**

Forslag til procesplan fremlægges så Kommunalbestyrelsen før
årsskiftet 2019/2020 kan beslutte og offentligøre en strategi for kommunens
udvikling. Udviklingsstrategi 2019 bygger videre på eksisterende indsatser og
kobler sig som noget nyt til FN's Verdensmål for en bæredygtig udvikling.
'Bæredygtig Kommune - Kalundborg 2030' danner rammen om et indledende analysearbejde
og den efterfølgende offentlige dialog om formulering af strategiske indsatser.

**Indstillinger**

Direktøren indstiller, at

1. Temaerne fra den
gældende Udviklingsstrategi videreføres med mulighed for at supplere med
enkelte nye temaer

2. 'Bæredygtig
Kommune - Kalundborg 2030' danner rammen om analysearbejdet og dialogen med
offentligheden

3. Udviklingsstrategi
2019 kobler sig til FN's 17 Verdensmål

4. Procesplan for
udarbejdelse af Udviklingsstrategi 2019 godkendes

**Behandling**

Direktion, Økonomiudvalg, Kommunalbestyrelse

**Sagsfremstilling**

Formålet med Udviklingsstrategien

Ifølge planloven skal der udarbejdes en planstrategi og en
Agenda-21 strategi inden udgangen af andet år af Kommunalbestyrelsens
valgperiode, dvs. udgangen af 2019. Planstrategien (i det følgende kaldet
Udviklingsstrategi 2019) er Kommunalbestyrelsens strategiske plan for udvikling.
Den sætter retningen for den kommende kommuneplan (kommuneplan 2021-2032) ved
at angive de strategiske indsatsområder Kommunalbestyrelsen vil arbejde med i
den kommende kommuneplanperiode og hvilke emner, der skal revideres i
kommuneplanen.

Udviklingsstrategi 2019 tager sit udgangspunkt i kommunens
vision. Visionen sætter retningen – den viser, hvor vi vil hen.
Udviklingsstrategi 2019 beskriver, hvordan vi med udgangspunkt i en
helhedsorienteret tilgang på tværs af sektorer vil arbejde for, at kommunen er
et godt sted at bo og leve, et godt sted at arbejde og et godt sted at etablere
og drive virksomhed. Kommuneplanen beskriver de fysiske rammer for udviklingen.
Politikker, strategier og handlingsplaner (nuværende og kommende)
konkretiserer, hvordan vi vil nå vores mål.

Udviklingsstrategi 2019 skal derfor dels beskrive de
strategiske indsatsområder, som Kommunalbestyrelsen vil arbejde med de kommende
år, dels hvordan den forventede økonomiske udvikling i kommunen vil komme til
udtryk i den fysiske planlægning og endelig, hvilken udvikling den fysiske
planlægning kan være med til at skabe.

Den gældende udviklingsstrategi består af et tværgående tema
om bæredygtig udvikling i byen og på landet, samt fire temaer om henholdsvis
bosætning, vækst, velfærd og infrastruktur.

Bæredygtig Kommune - Kalundborg 2030 og koblingen til
FN's 17 Verdensmål

Bæredygtig Kommune - Kalundborg 2025 (BK2025) er et
initiativ igangsat i 2013 for at fremme en bæredygtig udvikling i Kalundborg
kommune. Formålet var at understøtte Kommunalbestyrelsens vision om at gøre
kommunen til et attraktivt sted at bo, leve og arbejde og et sted, hvor
erhvervslivet ønsker at etablere sig og drive virksomhed. I regi af BK2025 blev
kommunens tilstand på en række områder kortlagt og beskrevet. Den gældende
udviklingsstrategi (bilag 1) bygger således på datarapporten 'Bæredygtig
Kommune - Kalundborg 2025' fra 2015 (bilag 2).

Borgere og repræsentanter fra lokale foreninger,
institutioner, erhvervslivet og kommunens politikere deltog den 3. september
2015 i en workshop om bæredygtig udvikling. Den grundlæggende ide var at samle
aktører med forskellig alder, baggrund og interesser, og lade dem samarbejde på
tværs i grupper. På workshoppen fik deltagerne indblik i de hovedopgaver
kommunen står med frem mod 2025. Deltagerne udarbejdede en række forslag til
løsninger på de udfordringer, der var identificeret. For at understøtte
dialogen mellem politikere, borgere, virksomheder, foreninger mfl. blev der til
lejligheden udarbejdet et hæfte (bilag 3), der forklarede de komplekse
problemstillinger på en lettere tilgængelig måde. Resultaterne af workshoppen
blev efterfølgende bearbejdet og brugt i Udviklingsstrategien.

Omtrent samtidig, nærmere bestemt den 25. september 2015,
vedtog verdens stats- og regeringsledere på FN topmødet i [adresse] en hidtil
uset ambitiøs og transformativ udviklingsdagsorden - FN's 17 Verdensmål. Verdensmålene
udgør 17 konkrete mål og 169 delmål, som forpligter alle FN’s 193 medlemslande
til helt at afskaffe fattigdom og sult i verden, reducere uligheder, sikre god
uddannelse og bedre sundhed til alle, anstændige jobs og mere bæredygtig
økonomisk vækst. De fokuserer ligeledes på at fremme fred og sikkerhed og
stærke institutioner, og på at styrke internationale partnerskaber. Den nye
dagsorden anerkender således, at social, økonomisk og miljømæssig udvikling,
fred, sikkerhed og internationalt samarbejde er tæt forbundne, og at det kræver
en integreret indsats at opnå holdbare udviklingsresultater. Målene trådte i
kraft den 1. januar 2016 og skal frem til 2030 sætte kursen mod en mere bæredygtig
udvikling for hele verden.

Koblingen mellem den nære og lokale indsats for at opnå en
bæredygtig udvikling og så de globale verdensmål skal findes i den
kendsgerning, at der er brug for alle kræfter i forening og at mange
forandringer skal drives nedefra. I regeringens handlingsplan for FN's
verdensmål fra marts 2017 står således: *"Partnerskaber kan bidrage til
innovation og nye løsninger til fordel for verdensmålene og [adresse]. Alle
aktører på tværs af samfundet opfordres således til at engagere sig og bidrage
til opnåelsen af verdensmålene i [adresse] og internationalt. Regeringen vil,
hvor det er relevant, inddrage den private sektor, forsknings- og
vidensinstitutioner, civilsamfundet samt kommuner og regioner i gennemførelsen
af verdensmålene."*

Verdensmålene har givet 'et fælles sprog og målbare
parametre for bæredygtighed', hvilket har bidraget til at få bærende dele af
samfundet til at begynde at samarbejde om de fælles mål.

Kalundborg Kommune har med erfaringerne og resultaterne fra
arbejdet med BK2025 et godt grundlag for at videreføre indsatserne frem mod
2030. Der er blevet arbejdet med det brede bæredygtighedsbegreb, som dækker
både sociale, miljømæssige og økonomiske forhold. Det vil derfor være oplagt at
ajourføre datagrundlaget i BK2025 til BK2030. Det vil gøre det lettere at
beskrive de lokale hovedudfordringer og mulighederne for at understøtte FN's
Verdensmål. Ved at koble Udviklingsstrategien til Verdensmålene får Kalundborg
Kommune samtidig en god mulighed for at indgå i partnerskaber med virksomheder,
foreninger, andre kommuner osv. der ligeledes har interesse i at understøtte de
fælles Verdensmål.

Procesplan

Processen, der skal lede frem til en ny udviklingsstrategi,
tænkes igangsat i oktober 2018 og afsluttet i november 2019.

Oktober

· Kommunalbestyrelsen godkender proces

· Opstart af projektgruppe

November

· Projektgruppen forbereder temadrøftelser, opdaterer
BK2025-datagrundlag etc.

December

· Oplæg om Udviklingsstrategien og FN's 17 Verdensmål drøftes på
temamøder for henholdsvis Kommunalbestyrelsen, Niveau 2-chefgruppen og
relevante medarbejdergrupper

2019

Januar-februar

· Dialog med offentligheden for at få input til
Udviklingsstrategien - medvirkende er interesserede borgere, politikere,
foreninger, erhvervsliv etc.

Marts-april

· Projektgruppen udarbejder et forslag til udviklingsstrategi med
afsæt i temadrøftelserne og den forudgående dialog med offentligheden.
Forslaget til udviklingsstrategi vil desuden forholde sig til de allerede
vedtagne fokusområder og indsatser, der fremgår af Kommunalbestyrelsens
gældende politikker og strategier

Maj

· Kommunalbestyrelsen sender forslag til udviklingsstrategi i
offentlig høring

Juni-August

· Høringsperioden (minimum 8 uger)

September-Oktober

· Projektgruppen udarbejder hvidbog på baggrund af indkomne
høringssvar

· Kommunalbestyrelsen godkender Udviklingsstrategi og hvidbog

November

· Offentlig annoncering af endelig Udviklingsstrategi 2019

**Økonomiske konsekvenser**

Ingen.

**Direktionens møde den 8.
oktober 2018:**

Anbefales.

**Økonomiudvalgets møde den 24.
oktober 2018:**

Anbefales, idet processen omkring høring rykkes til
august-september. Dvs. at processen herefter skydes med en måned, således at
offentlig annoncering af den endelige Udviklingsstrategi sker i december.

**Bilag**

|  |  |
| --- | --- |
| Bilag 3 Folder Bæredygtig+Kommune - Kalundborg 2025 | 326-2018-227220 |
| Bilag 1 Udviklingsstrategi\_2016-2025 | 326-2018-227214 |
| Bilag 2 Datarapport 2015 | 326-2018-227218 |